
Parlamentul  României

Camera  Deputaţilor
Comisia pentru sănătate                                        Comisia pentru muncă
          şi familie
                                                        şi protecţie socială

Nr.28/265/ 24.05.2007                                               Nr.27/156/05.06.2007
RAPORT   COMUN
asupra propunerii legislative pentru modificarea şi completarea Legii securităţii şi sănătăţii în muncă nr.319 din 14 iulie 2006 
 ( Plx 239/2007)
1. Cu adresa nr.Plx 239 din 10 aprilie 2007 , Comisia pentru sănătate şi familie şi Comisia pentru muncă şi protecţie socială au fost sesizate cu dezbaterea , în procedură obişnuită, a propunerii legislative pentru modificarea şi completarea Legii securităţii şi sănătăţii în muncă nr.319 din 14 iulie 2006  ( Plx 239/2007) , respinsă de către Senat în şedinţa din 29 martie  2007,  Camera Deputaţilor fiind Cameră decizională.
La întocmirea raportului comun, comisiile au avut în vedere avizul Comisiei pentru egalitate de şanse pentru femei şi bărbaţi nr.37/142/26.04.2007, avizul Consiliului Legislativ nr.5/3.01.2007, avizul Consiliului Economic şi Social nr.213/29.01.2007, precum şi punctul de vedere al Guvernului nr.222/25.01.2007.
Prezenta propunere legislativă are ca obiect de reglementare modificarea şi completarea Legii securităţii şi sănătăţii în muncă nr.319/2006, în sensul introducerii pentru toţi angajatorii a obligaţiei de a asigura pentru viitorii salariaţi şi, apoi periodic, a testării psihologice.
De asemenea, se are în vedere asigurarea unui cadru legislativ pentru exercitarea profesiei de psiholog cu drept de liberă practică , dar şi pentru eliminarea factorilor de risc şi accident prin reformularea lit.j) a art.13, precum şi a altor prevederi din Legea nr.319/2006.
Având în vedere cele prezentate mai sus, cele două comisii propun Plenului Camerei Deputaţilor spre dezbatere şi respingere propunerea legislativă care face obiectul raportului comun .
2. Propunerea legislativă face parte din categoria legilor organice , potrivit prevederilor articolului 73 alin.(3) din Constituţia României, republicată.

3. La lucrările Comisiei pentru sănătate şi familie din ziua de 23.05.2007 au participat 15 deputaţi, fiind absent motivat 1 deputat, iar la lucrările Comisiei pentru muncă şi protecţie socială din ziua de  04.06.2007 au participat 17 deputaţi . 
4. Proiectul de lege, potrivit art.75 din Constituţia României, republicată şi art.92 alin.(9) din Regulamentul Camerei Deputaţilor, republicat, este de competenţa decizională a Camerei Deputaţilor.

În urma dezbaterilor, Comisia pentru sănătate şi familie împreună cu Comisia pentru muncă şi protecţie socială propun Plenului Camerei Deputaţilor respingerea  propunerii legislative pentru modificarea şi completarea Legii securităţii şi sănătăţii în muncă nr.319 din 14 iulie 2006  ( Plx 239/2007) , în baza următoarelor argumente:
1. Pentru anumite profesii sau, după caz, locuri de muncă, un examen psihologic nu este exclus, iar în cazul unor profesii este şi expres reglementat prin lege. Introducerea pentru toţi angajatorii a obligaţiei de a asigura pentru viitorii salariaţi şi, apoi periodic, a testării psihologice reprezintă o obligaţie excesivă.
2. Această obligaţie contravine prevederilor art.118A din Tratatul de la Maastrich, respectiv art.137 din Tratatul de la Amsterdam, impunând cheltuieli suplimentare nejustificate pentru angajatori.
3. Instituirea obligativităţii legale pentru efectuarea testului psihologic la angajare, precum şi periodic, ulterior angajării, ar aduce atingere principiului responsabilităţii angajatului în ceea ce priveşte aspectele de securitate şi sănătate în muncă, conform Dispoziţiilor Directivei 89/391/CEE.

4. Nu toate accidentele de muncă şi bolile profesionale necesită reabilitare psihică.

5. Art.491 cuprinde dispoziţii ce se regăsesc în Legea nr.213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, încălcând prevederile art.15 din Legea nr.24/2000 privind normele de tehnică legislativă pentru elaborarea actelor normative, republicată.
                   PREŞEDINTE,                                                PREŞEDINTE,
DEP.ACAD.PROF.DR.MIRCEA IFRIM           DEP.GHEORGHE BARBU

